Toyotas nye elbil skal bygges af Suzuki

De to japanske koncerner, Toyota og Suzuki, har siden 2016 haft et tæt samarbejde om udviklingen af biler og motorer. Nu styrker de to parter samarbejdet om elbiler og gør klar til at introducere en helt ny, fuldt elektrisk SUV.

Suzuki skal producere bilen til begge mærker på sin fabrik i Indien – og produktionen begynder allerede til foråret, oplyser de to japanske selskaber i en pressemeddelelse.

På den netop overståede bilmesse eCarExpo i København viste Toyota sit Compact SUV Concept frem (billeder øverst i artiklen). Men det tyder altså ikke på, at det bliver denne model, der realiseres. Det oplyses, at Toyota-Suzuki-modellen er designet udelukkende som elbil med “et lavt tyngdepunkt, skarpe køreegenskaber, rigelig rækkevidde og en komfortabel kabine”. Den kommer med muligheden for både forhjulstræk og firehjulstræk.

Det er dog endnu ikke offentliggjort, hvornår den nye elbil præcist bliver introduceret på det danske marked, ligesom modellens navn og endelige design heller ikke er afsløret.

– Vi tager et nyt skridt i vores samarbejde om elektrificerede køretøjer med den fælles udviklede elektriske drivline og platform. Det vil gøre os i stand til at tilbyde flere forskellige valgmuligheder, der bidrager til et CO2-neutralt samfund for mennesker over hele verden. Vi vil gerne lære af hinandens styrker, konkurrere og fortsat udvikle fælles tiltag baseret på en flerteknologisk tilgang, siger Koji Sato, præsident hos Toyota Motor Corporation.

Toyota bZ4X i København.

På trods af, at Toyota er verdens største bilproducent, har det japanske firma p.t. kun en enkelt model på vejene, nemlig modellen bZ4X. En bil, der fik en hård medfart, da den blev lanceret.

Platformen til den nye elbil er udviklet i fællesskab af Toyota, Suzuki og det Toyota-ejede Daihatsu Motor Corporation, der hver især har bidraget til projektet med deres respektive styrker. Den skal bygges på bilfabrikken Suzuki Motor Gujarat i Indien allerede fra foråret 2025.

Toyotas nye elbil skal bygges af Suzuki